הוועדה המסדרת, כנסת 23, פרוטוקול מספר 8, 2020-04-06 14:00

אברהם (אבי) ניסנקורן: אני פותח את ישיבת הוועדה.

אברהם (אבי) ניסנקורן: בקשת הממשלה להקדמת הדיון בהצעת חוק יסוד: משק המדינה (הוראת שעה 2020) (מ/1294), בכל הקריאות.

אברהם (אבי) ניסנקורן: הכוונה היא להעלות את זה היום למליאה ולוועדת הכספים, לנסות עד כמה שאפשר לתת בשורה לעם ישראל לפני חג הפסח.

אברהם (אבי) ניסנקורן: יתקיים דיון מסודר בוועדת הכספים ויתכן שגם בוועדת העבודה והרווחה בנושא משיק.

אברהם (אבי) ניסנקורן: אני מציע שאנחנו נאשר את הבקשה.

ארבל אסטרחן: - - - הממשלה תמיד מבקשת מהוועדה - - -

שי באב"ד: אנחנו מעדיפים לא לחזור שוב, יש כאן מאורע חריג.

שי באב"ד: אנחנו צריכים לתקן את המסגרת עוד לפני החג בגלל המשבר שלפנינו.

ארבל אסטרחן: זה אפשרי.

ארבל אסטרחן: הוועדה יכולה להחליט על כך אף על פי שזה חריג.

אברהם (אבי) ניסנקורן: אני אומר לחברים: יש לנו אפשרות לאשר את הפטור לשתי הקריאות או לאשר פטור מקריאה ראשונה ואז להתכנס שוב ולאשר פטור לשנייה ושלישית.

שי באב"ד: בגלל הדחיפות, בקשתנו היא לא לייצר עוד פרוצדורה.

שי באב"ד: הדיון יתנהל בוועדת הכספים.

שי באב"ד: כולנו רוצים לעשות את החקיקה עוד היום על מנת שנוכל להתחיל בתשלומים לפני החג.

שי באב"ד: זה מקרה חריג – לא כל יום פותחים את חוק יסוד: משק המדינה לדיון.

שי באב"ד: זה אירוע שלא היה מאז קום המדינה.

שי באב"ד: נבקש מהוועדה לתת לנו את הפטור המלא גם מקריאה שנייה ושלישית כדי שלא נצטרך להתכנס שוב ונעביר את זה יותר מהר.

תמר זנדברג: שי, מה ישולם לאזרחים לפני החג?

שי באב"ד: מקווים שנצליח לחלק דרך הביטוח הלאומי את 500 השקלים לילד.

תמר זנדברג: לפני החג?

שי באב"ד: אם נצליח.

אברהם (אבי) ניסנקורן: אם זה יעבור היום.

שי באב"ד: אני לא רוצה להבטיח, אם נעביר היום את החוק אולי נצליח להעביר חלק מהתשלומים כבר מחר ולא להיגרר לחול המועד.

תמר זנדברג: מה הסיכוי במספרים?

שי באב"ד: אני לא יודע להגיד.

שי באב"ד: עובדים עכשיו על מנת שהמערכת תהיה מוכנה.

אברהם (אבי) ניסנקורן: דיברתי אתמול עם מר שפיגלר, מנכ"ל הביטוח הלאומי.

אברהם (אבי) ניסנקורן: הוא אמר שעושים מאמצים להספיק לפני החג.

פנינה תמנו: הסיבה ראויה, אבל אפשר לשמוע את הייעוץ המשפטי, מה הם חושבים?

אברהם (אבי) ניסנקורן: ארבל אמרה שזה לא מקובל אבל עשינו את זה בעבר וזה אפשרי.

אחמד טיבי: יש חלוקה מפלגתית בחדרים שאינה נראית לי.

שלמה קרעי: אחמד, אי-אפשר להגיע באמצע הדיון ולהפריע.

אחמד טיבי: אתה תשתוק כשאני מדבר.

יזהר שי: למה?

יזהר שי: מה זה?

אברהם (אבי) ניסנקורן: אנחנו מאשרים את הבקשה ואז החדר יתפנה מחלק מיושביו.

אברהם (אבי) ניסנקורן: אני מציע שנאשר את הנושא, בלי לפטור דיון ענייני בוועדת הכספים.

אברהם (אבי) ניסנקורן: מי בעד בקשת הממשלה למתן פטור, בכל הקריאות.

אברהם (אבי) ניסנקורן: בעד – 13

אברהם (אבי) ניסנקורן: נמנעים – אין בקשת הממשלה אושרה

פנינה תמנו: ותזרזו את זה, שהכסף יגיע למשפחות.

בועז טופורובסקי: שיגיע לאזרחים, לא למעון לממלא מקום ראש הממשלה.

אברהם (אבי) ניסנקורן: הנושא השני שעל סדר היום הוא בקשת הפיצול שהוגשה על ידי חבר הכנסת עמיר פרץ וסיעת העבודה-מרצ על פי סעיף 59(2) לחוק הכנסת.

אברהם (אבי) ניסנקורן: עמיר פרץ, בבקשה.

עמיר פרץ: אדוני היושב-ראש, אני מציג לפניכם בקשה לפיצול העבודה-מרצ מכיוון שהגעתי למסקנה שזו הדרך הטובה ביותר לשרת את החברה הישראלית בזמן זה, לשרת את כל אזרחי ישראל בלי הבדל דת, גזע, מין ונטייה מינית.

עמיר פרץ: הלכנו לאיחוד עם מרצ כדי לחזק את הסיכוי להפיל ממשלה בראשות בנימין נתניהו.

עמיר פרץ: עשינו זאת כדי למנוע אובדן קולות מגוש המרכז-שמאל וזאת למרות שהבהרנו שהשלם יהיה קטן מסך חלקיו.

עמיר פרץ: הסכנה שמרצ לא תעבור את אחוז החסימה הייתה מוחשית.

עמיר פרץ: לכן, האיחוד היה צעד הכרחי שבלעדיו יחסי הכוחות בתוך הכנסת היום היו שונים, והפער לטובת גוש הימין היה גדול יותר.

עמיר פרץ: להחלטה להיפרד הגעתי בנפש חצויה.

עמיר פרץ: לצערי, היום איננו רואים עין בעין את האופן בו יש לשרת את אזרחי ישראל, על כן עלינו להתפלג.

עמיר פרץ: אינני מפחית מחשיבות האופוזיציה במדינה דמוקרטית, החלטתי לבחון את האפשרות לשרת את הציבור גם מתוך הממשלה.

עמיר פרץ: בימים אלה, עת מגפת הקורונה פוגעת בכל חלקה טובה, אני רואה את נפגעי המגפה בסביבה בה אני גר, אני שומע את קולות השבר של למעלה ממיליון אזרחים שחלקם הוצאו לחל"ת בעל כורחם, חלקם פוטרו ומקבלים דמי אבטלה, ולחלק גדול מהם לא יהיה לאן לחזור.

עמיר פרץ: כשאני רואה את האוכלוסיות המבוגרות, שעל חלקן נגזרו חיי בדידות גם קודם, אך היום בדידותם מתעצמת וחלקם יהיו רעבים בחג הקרוב.

עמיר פרץ: אני רואה את בעלי העסקים הקטנים, כל אחד מהם הקים עסק בעשר אצבעותיו ובמיטב כספו, היום הם חסרי אונים אל מול החשבונות הקבועים כמו שכר דירה שממשיך להגיע, הכנסותיהם ירדו כמעט לאפס.

עמיר פרץ: אני רואה את הזוגות הצעירים שלא יוכלו לשלם משכנתא או שכר דירה.

עמיר פרץ: בראותי כל זאת, אני צריך להחליט מה אני רוצה לשרת.

עמיר פרץ: בעת הזו אני רוצה שהתפיסה הכלכלית המרחיבה, ובנייה מחודשת של מדינת הרווחה, תהפוך לבשורה עבור אזרחי ישראל.

עמיר פרץ: איש שמאל, סוציאל דמוקרט אמיתי, מעמיד לנגד עיניו את בני האדם לפני הכול – כך אני מתכוון לנהוג.

עמיר פרץ: כבר בעת הקמת האיחוד הודעתי שאני מתכוון לבחור בבני גנץ כמועמדנו לראשות הממשלה, עשיתי הכול כדי שתקום ממשלה בראשותו.

עמיר פרץ: הייתי הראשון להודיע על המאמץ להקים ממשלה בתמיכת הרשימה המשותפת – לפני הבחירות ולאחריהן – והייתי עד למאמצים של בני גנץ לעשות זאת.

עמיר פרץ: לצערי המהלך לא צלח ומשם הדברים התגלגלו עד לרגע בו אנחנו נמצאים היום.

עמיר פרץ: אין ספק שנעשו טעויות בדרך ויתכן שאפשר היה להגיע לתוצאות טובות יותר.

עמיר פרץ: אבל, זו לא העת לבחון מה קרה במחנה המרכז-שמאל ומה קרה בכחול לבן.

עמיר פרץ: אני החלטתי להמשיך בשיתוף פעולה אסטרטגי עם בני גנץ.

עמיר פרץ: לכן, התחלנו לפתוח בדיאלוג להסדרת שיתוף הפעולה בין הסיעות, ובהמשך – גם בין המפלגות.

עמיר פרץ: בשלב הראשון ייקבעו הכללים לעבודה המשותפת והמתואמת בתוך הכנסת מתוך כוונה לאיחוד בין הסיעות.

עמיר פרץ: בהמשך יוקמו צוותים שיעבדו על שיתוף פעולה פוליטי והיערכות לקראת שיתוף פעולה בעתיד.

עמיר פרץ: החלטנו שחברי הכנסת אבי ניסנקורן ואיציק שמולי יפעלו במשותף לקידום נושאים אלו.

עמיר פרץ: לא נותר לי אלא להביע צער על האמירות של חבריי ממרצ, ואין לי כוונה להגיב עליהן.

עמיר פרץ: החלטתי להבליג על מנת להקטין את האיבה וההסתה בחברה הישראלית.

עמיר פרץ: חרמות ופסילות עוד לא פתרו אף משבר ולא תיקנו אף שבר.

עמיר פרץ: אני מבקש מהוועדה לאשר בקשתי זו, ומאחל בריאות טובה לכל אזרחי ישראל, תודה.

אברהם (אבי) ניסנקורן: תודה רבה.

אברהם (אבי) ניסנקורן: תמר זנדברג, בבקשה.

תמר זנדברג: תודה רבה, אדוני היושב-ראש.

תמר זנדברג: אני רוצה להתחיל מהדברים האחרונים שלך, עמיר, ולהסביר מה גודל השבר, האכזבה, והכעס שאני חוויתי וחווה: דרכתי במשכן זה לפי 17 שנים בתור עוזרת פרלמנטרית של חבר כנסת ממרצ.

תמר זנדברג: עברו השנים ונבחרתי לכנסת, זה שבע שנים שאני חברת כנסת – במשל כל השנים הללו אני חברה במרצ.

תמר זנדברג: במרצ ידענו רגעים רבים.

תמר זנדברג: מרצ חבוטה, אינה מפלגת שלטון, לא מפלגה גדולה.

תמר זנדברג: מפלגה שזכתה להמון בוז, לעג וביקורת מימין ומשמאל.

תמר זנדברג: דבר אחד היה לנו, להבטיח לבוחרנו אמינות.

תמר זנדברג: בנוסף הבטחנו דבקות כמעט קדושה בערכים שלנו ובאידיאולוגיה שלנו.

תמר זנדברג: מעולם לא הפרנו את ההבטחות האלה, מעולם לא הפרנו את הכלל הזה, זה עלה לנו במחירים.

תמר זנדברג: הרבה אמרו לנו: "למה שלא תצטרפו לממשלה ותקבלו תיקים?

תמר זנדברג: למה אתם כל כך טהרנים, למה אתם כל כך טהורים?".

תמר זנדברג: ידענו כל השנים שבפתק הזה – מרצ – אנחנו מבטיחים את החבילה הזו לבוחרים שלנו, גם אם היא קטנה וחבוטה.

תמר זנדברג: ידענו שיש ערך ואמון בפוליטיקה, אנחנו אולי שמורת הטבע האחרונה שמקיימת את הערכים האלה.

תמר זנדברג: במערכת הבחירות האחרונה הורדנו את הפתק "מרצ" מהקלפי, בתחושה לא קלה, בתחושה שהבוחרים שלנו לא ימצאו את מה שמספק להם דבקות בערכים.

תמר זנדברג: עשינו את זה כי האמנו באיחוד הזה, עמיר, האמנו שאולי נחזור בכמות מנדטים קטנה יותר אבל באיחוד זה מה שהוביל אותנו הוא המחשבה שאנחנו מספקים מפלגת שמאל רחבה, אמינה ואידיאולוגית.

תמר זנדברג: לא תיארנו לעצמנו שהפתק שלנו יהיה זה שיזחל כסרח עודף לממשלה מושחתת ומנופחת בראשות ראש הממשלה וגוש הימין שאותו רצינו להחליף.

תמר זנדברג: הזהירו אותנו, אמרו לנו : "לאן אתם הולכים, עמיר ואורלי יעזבו אתכם ויבגדו בכם".

תמר זנדברג: עמדנו נגד ההאשמות הללו, האשמות שאתה, עמיר, גילחת בשבילן את השפם.

תמר זנדברג: למה עשית את זה?

תמר זנדברג: בשביל לעמוד במחויבות הזו.

תמר זנדברג: אני חייבת להגיד לך באופן אישי, עמיר, אני האמנתי בך והלכנו לרשימה משותפת נגד המחשבה שפירוק מהסוג הזה יכול לקרות.

תמר זנדברג: הלכנו כדי להציע מסגרת, לא איחוד טכני, מסגרת חדשה לשמאל הישראלי שתעמוד בעקרונות של דבקות בערכים ובאידיאולוגיה.

תמר זנדברג: באמת כדי שתבין, איננו נהנים מהטחת קללות זה בזה.

תמר זנדברג: במקרה הזה, תחושת האכזבה והמעילה באמון, אנחנו מייצגים את הבוחרים שלנו שהם לא מעטים.

תמר זנדברג: כל מי שהצביע, ואני מתקוממת נגד האמירה שמרצ לא הייתה עוברת את אחוז החסימה.

תמר זנדברג: אני קובעת באחריות שאם מרצ הייתה הולכת לחוד עם ההבטחה לא להיכנס לממשלת הימין הזו, ומפלגת העבודה הייתה מודיעה לציבור שלה על מה שהיא עושה עכשיו – מרצ הייתה גדלה ומפלגת העבודה לא הייתה עוברת את אחוז החסימה.

תמר זנדברג: מאה אחוזים מהציבור שבחר ברשימה המשותפת שלנו רצה בהקמת ממשלה בלי בנימין נתניהו וגוש הימין.

תמר זנדברג: אם תוקם ממשלה כזו הוא רצה לראות אותנו נאבקים מהאופוזיציה, אין אחד שרצה לראות אותנו יושבים בממשלה הזו שאתם היום נכנסים אליה ללא שום קשר לקורונה וללא שום קשר למשבר הלאומי.

תמר זנדברג: אתם הולכים להיות חתומים על סיפוח, אתם הולכים להיות חתומים על הרס הדמוקרטיה הישראלית, ומי יודע אם תזכו להגיע ליום הרוטציה.

תמר זנדברג: אתם תהיו שרים בממשלה שאתם סרח עודף בה, שכל כולו הגיש על מגש של כסף את הרוב שהתגבש כאן בעמל רב.

תמר זנדברג: רוב יהודי-ערבי, רוב אזרחי שהתגבש נגד הממשלה המושחתת הזו.

תמר זנדברג: אתם, יחד עם בני גנץ, עושים זאת.

תמר זנדברג: במקרים כאלו המינימום הוא להישאר נאמן למה שאתה ולמה שהציבור שלח אותך לעשות וזה לא להיכנס לממשלה, תודה.

אברהם (אבי) ניסנקורן: יזהר שי, בבקשה.

יזהר שי: תודה, אדוני היושב-ראש.

יזהר שי: אני רוצה לברך את חבר הכנסת עמיר פרץ על גילוי מנהיגות ואומץ לב ציבורי.

יזהר שי: רובנו ישבנו בוועדות שונות היום ורובנו מסתכלים מחוץ לאקווריום הזה שאנחנו יושבים בו ורואים בדיוק את מה שאמר חבר הכנסת פרץ: מיליוני אנשים סובלים, חרדים לגורלם, לא יודעים איך יניחו אוכל על שולחן הסדר ובשבועות שלאחר מכן.

יזהר שי: אנשים חרדים לגורל הבריאות של קרובי משפחה, לקשישים, לילדים שאיתם.

יזהר שי: בתוך כל זה אנחנו מתקשקשים בעניינים פוליטיים סופר חשובים, חברת הכנסת זנדברג, שנראים תמוהים בחשיבותם למי שמסתכל עלינו מבחוץ.

תמר זנדברג: מה הקשר בין הקורונה לבין זה?

תמר זנדברג: את תיק הבריאות דרשתם?

תמר זנדברג: הצגתם דרישה שקשורה לפתרון המשבר?

אברהם (אבי) ניסנקורן: תמר.

פנינה תמנו: את יושבת סביב שולחן המשא ומתן?

פנינה תמנו: את יודעת מה דרשנו?

אברהם (אבי) ניסנקורן: אדוני היושב-ראש, זו העת למנהיגות ולאנשים שיכולים לקחת על עצמם אחריות ולא להתפנק בהסתכלות מבחוץ בישיבה על הגדר ובזריקת אבנים על מי שמנסים לקחת אחריות.

אברהם (אבי) ניסנקורן: אני מצדיע לבני גנץ על גילוי אומץ ציבורי יוצא דופן, אני מצדיע לעמיר פרץ ולאיציק שמולי שהשכילו להבין את האתגרים המדהימים שעומדים לפני כולנו בעת הזו ובאומץ לב יוצא דופן לקחו את עצמם והתחברו.

אברהם (אבי) ניסנקורן: אני יכול להגיד את הדברים בצורה נקייה לגמרי כי נכון לעכשיו אף אחד לא יודע האם תקום ממשלה והאם היא תחזיק מעמד וכולי.

אברהם (אבי) ניסנקורן: ממקום של הימור מטורף וחוסר ידיעה אני אומר, בלב כבד אך שלם, שהמנהיגים האלה עשו את הדבר הנכון.

אברהם (אבי) ניסנקורן: לא רק הדבר הנכון כלפי המפלגות שלהם – זה הכי פחות חשוב – אלא עבור עם שלם ודואב שכמה לפתרונות משותפים ולכל מי שיכול להיכנס מתחת לאלונקה.

אברהם (אבי) ניסנקורן: אני מצדיע לך, חבר הכנסת עמיר פרץ.

בועז טופורובסקי: יזהר, זה היה נכון - - -

אברהם (אבי) ניסנקורן: בועז, שנייה.

בועז טופורובסקי: - - - לתיק הבריאות, למלחמה בשחיתות, לטיפולים בנגיף הקורונה.

בועז טופורובסקי: אבל זה לא מה שקורה.

בועז טופורובסקי: זה הכול ממשלה של ביבי, זו ממשלת נתניהו החמישית שאתם מקימים במו ידכם.

בועז טופורובסקי: תמר, את צריכה להיות עצובה עבור המדינה אבל שמחה עבור מפלגת מרצ.

בועז טופורובסקי: המוני אנשים שמבחינתם מפלגת העבודה גמורה ימצאו עכשיו בית במרצ.

בועז טופורובסקי: אני יודע הם ימצאו בית גם במפלגת יש עתיד.

בועז טופורובסקי: מפלגת העבודה גמרה את סיפורה ההיסטורי ועכשיו מתפנה בשמאל מקום למרצ להיות גדולה, מתפנה במרכז מקום ליש עתיד להיות גדולה.

בועז טופורובסקי: ויזהר, אני אוהב אותך ואת שאר החברים שהיינו ביחד בכחול לבן, אבל אנחנו לא רואים בתקשורת, בחדרי המשא ומתן, או בהדלפות שאתם מנהלים מלחמה על בריאות, על הצלת המשק מהכאוס הכלכלי שהוא נמצא בו.

בועז טופורובסקי: אנחנו רואים איך נתניהו, קליפה אחרי קליפה - -

שלמה קרעי: מדינת ישראל במקום ראשון בעולם בהתמודדות עם הנגיף.

בועז טופורובסקי: - - מצליח את כל העקרונות שעליהם נלחמנו לקלף.

אחמד טיבי: אתר קיקיוני, בושה שאתם מצטטים אותו.

בועז טופורובסקי: שיהיה לכם בהצלחה, אנחנו נשתדל לשמור על העקרונות שלנו.

אחמד טיבי: אני רוצה לומר שביבי מנסה לשווק אתר קיקיוני שמישהו ביקש ממנו לשים את ישראל במקום הראשון - - -

יזהר שי: לא שומעים את חבר הכנסת טיבי.

שלמה קרעי: עזוב, אתה לא מפסיד הרבה.

אברהם (אבי) ניסנקורן: אני לא מוכן להתבטאויות כאלה.

שלמה קרעי: "קיקיוני" זה בסדר?

אברהם (אבי) ניסנקורן: מה זה קשור, הוא דיבר עליך?

אחמד טיבי: זה אתר קיקיוני.

אחמד טיבי: אבל אם אתה חושב שקיקיוני זה לגביך - - -

שלמה קרעי: כל מנהיגי העולם מסתכלים בהערצה על ההתמודדות של מדינת ישראל עם המשבר.

שלמה קרעי: וזה הרבה בעזרת רופאים והאחיות שבאים מהמגזר הערבי.

שלמה קרעי: מדינת ישראל נמצאת במקום הראשון ולא יעזור לך שום דבר.

אחמד טיבי: קרעי, אתה פשוט לא לעניין, משהו לא מחובר בפיוזים שלך.

אחמד טיבי: אתה לא מחובר, תתחבר, תהיה און-ליין.

שלמה קרעי: מספרים אתה יודע לקרוא?

שלמה קרעי: מניין חולים, מניין מתים - - -

אברהם (אבי) ניסנקורן: שלמה, אתה לא ביקשת רשות דיבור.

אברהם (אבי) ניסנקורן: אתה תוכל לדבר אם תבקש.

אופיר כץ: שלמה, תן לו לדבר.

אופיר כץ: הוא רוצה להגיד תודה לראש הממשלה על הטיפול במשבר, כולל באוכלוסייה הערבית.

אופיר כץ: אתה יכול להגיד תודה לראש הממשלה.

אברהם (אבי) ניסנקורן: אופיר, זה מפריע.

אחמד טיבי: יש לי הערה אחת.

שלמה קרעי: אדוני היושב-ראש, גם הורידו את הגיל של העצמאיים ל-20 בשביל כמה עצמאיים במגזר הערבי שלא משרתים בשירות הצבאי ופותחים עסקים כבר בגיל 20.

שלמה קרעי: אז הוא רוצה שנוריד לגיל 18, שגם לא ישרתו וגם יקבלו מענקים.

שלמה קרעי: תגיד תודה על כל מה שמקבלים ועל כל מה שהמדינה נותנת.

אברהם (אבי) ניסנקורן: מי שיפריע לדבר אני אקרא אותו לסדר.

אחמד טיבי: אני אנסה לשמור על איפוק וריסון, דבר שהוא לא קל אל מול דמויות כאלה.

אחמד טיבי: תקשיב טוב, כל מה שאנחנו מקבלים זה בזכותנו ואני לא אגיד לכם תודה רבה.

אחמד טיבי: אני לא אגיד תודה על מחסור במכונות הנשמה, במיטות אישפוז - - -

שלמה קרעי: למה אתה משמיץ סתם.

אחמד טיבי: אתה לא מכיר את מערכת הבריאות.

אחמד טיבי: כדאי להביט במציאות כפי שהיא, יש בעיה בהתמודדות עם משבר הקורונה.

אחמד טיבי: אני, יחד עם עוד יהודים וערבים, גאים בצוותים הרפואיים היהודים והערבים.

אחמד טיבי: במלחמה הזו אנחנו גם חיילים, גם מפקדים, גם קצינים.

אחמד טיבי: בלעדינו אין מערכת בריאות.

אחמד טיבי: ברור?

אחמד טיבי: מפהום?

שלמה קרעי: בלעדיכם המדינה לא הייתה קמה.

אחמד טיבי: התרומה שלך לחברה היא רק מה שאתה מנסה כאן להפריע לאנשים שתורמים.

אחמד טיבי: ואני לא מצדיע לאף אחד.

אברהם (אבי) ניסנקורן: פנינה תמנו שאטה, בבקשה.

פנינה תמנו: אני רוצה לברך את חבר הכנסת עמיר פרץ, ותיק הבית הזה.

פנינה תמנו: ישנם רגעים היסטוריים שצריך לדעת את מה משרתים.

פנינה תמנו: אמרת שהיית צריך לבחור את מה אתה משרת ובסוף אני חושב שכולנו התכנסנו כדי לשרת ציבור.

פנינה תמנו: אפשר לדבר על אידיאולוגיה ואמינות, אבל אם האידיאולוגיה לא משרתת את הציבור בעתות משבר, ואם אין ביכולתנו לשים בצד את הוויכוחים, כדי להתגייס לאחד המשברים הגדולים ביותר בתולדות האנושות, מבחינה בריאותית, והמשברים הכלכליים עוד לפנינינו - -

תמר זנדברג: ובינתיים מדברים על הוועדה למינוי שופטים.

פנינה תמנו: אני לא הפרעתי לך – את לא תפריעי לי.

פנינה תמנו: תמר, אני לא הפרעתי לך.

פנינה תמנו: את יכולה להמשיך ולהצטדק, אני אגיד את דברי.

פנינה תמנו: זהו צו השעה, חברי הכנסת הציגו פה תרחישים פוליטיים כאילו שזה מעניין את הציבור, זה לא מה שמעניין.

פנינה תמנו: כרגע מעניינים אותנו הזקנים שנמצאים בבית, בעלי העסקים, הזוגות הצעירים, הלך הרוח של האומה.

פנינה תמנו: נכון, אני זקוקים לצעדים אמיצים.

פנינה תמנו: מה שעושה פה עמיר זה צעד אמיץ.

פנינה תמנו: התביישתי לראות אתמול אנשים שקוראים לעצמם חברי כנסת ונבחרי ציבור שמדברים בצורה גסה ובוטה :"ברוך שפטרנו", עוד דקה רק היינו צריכים לומר קדיש על עמיר, זה ביזיון.

פנינה תמנו: בשעה הכי קשה של ישראל עשית את הצעד הנכון, עמיר.

פנינה תמנו: גם אני עשיתי צעד דומה בשבוע שעבר מתוך הבנה שזה מבחן לכל אחד ואחת מאיתנו ולא רק לראשי מפלגות.

פנינה תמנו: אני שמחה ומודה לך, גם אני לא יודעת איך זה יסתיים, אני מקווה שתוקם כאן ממשלת חירום לאומית במהרה.

פנינה תמנו: בסופו של יום יהיו מי שיזכרו בהיסטוריה כאלו שעמדו לצד אחדות ברגעים הקשים של החברה הישראלית ועם ישראל, תודה רבה.

אברהם (אבי) ניסנקורן: אלכס קושניר, בבקשה.

אלכס קושניר: הייתי עכשיו בהפגנה של העצמאיים מחוץ למשכן הכנסת.

אלכס קושניר: גם העצמאיים דיברו על משבר – על המשבר הכלכלי.

אלכס קושניר: הם דיברו על זה שאין להם מושג מה הולך לקרות מחר.

אלכס קושניר: אני שומע הרבה מאוד הצהרות של משרד האוצר אבל בתכל'ס אין להם כלום, הם לא יודעים איך הם הולכים להעביר את המענקים, אין להם מושג איך הם הולכים לשלם את ההלוואות, אף אחד לא יודע שום דבר.

אלכס קושניר: אפילו הקריטריונים לביטול הארנונה לעסקים עוד לא נקבעו.

אלכס קושניר: אז מצד אחד אני שמח שאנחנו אישרנו את הפטור מחובת ההנחה על מנת להעביר 90 מיליארד שקלים, אני רק לא בטוח שלאנשים שיושבים היום ליד ההגה יש את היכולת ואת ההבנה מה קורה בשטח.

אלכס קושניר: כשאתה יושב 12 שנים בבלפור כנראה שאתה לא ממש מחובר לעסקים הקטנים ולעצמאיים.

אלכס קושניר: לגבי כל אלה שרצים עכשיו לממשלה של נתניהו:

אלכס קושניר: אני לא יכול לעצור אתכם אבל אני יכול לבקש שלא תשכחו את האנשים שאין להם מושג מה הולך לקרות מחר.

אלכס קושניר: כל הפניות שלנו לאוצר ולראש הממשלה, אפילו חיילים בודדים שהיום השתחררו מצה"ל אינם זכאים לדמי אבטלה בתקופה זו.

אלכס קושניר: פנינו בנושא זה למשרד האוצר ולא קיבלנו שום תשובה מהדגים הפוליטי והמקצועי.

אלכס קושניר: אני לא יודע אם אתם יודעים אבל היום אנשים שיוצאים לאבטלה לא מקבלים תשלום עבור חמשת ימי הבטלה הראשונים, כך אומר החוק.

אלכס קושניר: הבקשות שלנו לשנות את החוק הזה – אף אחד לא מרים את הכפפה.

אלכס קושניר: אז אם אנחנו כבר יושבים בוועדה מסדרת, בואו נקדם את הדברים שהזכרתי.

אלכס קושניר: אחר כך נדבר על פוליטיקה, חיבורים ופיצולים.

אלכס קושניר: תאמינו לי שזה לא מעניין את הציבור, מה שמעניין את הציבור זה מה עושים מחר ואיך מאכילים את הילדים, ואיך דואגים לקשישים, תודה רבה.

אברהם (אבי) ניסנקורן: עופר כסיף, בבקשה.

עופר כסיף: תודה רבה.

עופר כסיף: אני חייב להגיד שאני מאוד נבוך לאור מה שאני שומע מהקופצים לעגלה הריקה ששמה "ממשלת נתניהו המתגבשת".

עופר כסיף: גנץ ופרץ נותנים לגיטימציה לאדם שהוכיח את עצמו במשך שנים לא רק ככישלון קולוסלי בכל דבר אלא כגזען, מסית, שקרן פתולוגי, ציניקן, אדם שיש נגדו שלושה כתבי אישום חמורים – שבעטיים יצאו נגדו אותם האנשים שעכשיו רצים אחריו.

עופר כסיף: לענייננו: מדובר בעיקר במי שהוא האחראי הראשי להזנחת מערכת הבריאות, ובגלל זה אנחנו נמצאים איפה שאנחנו נמצאים, לא בגלל המגיפה אלא בגלל שאין מערכת בריאות שתספק מאבק אמיתי ותיתן מענה לציבור אל מול המגיפה הזאת.

עופר כסיף: זה לא אני אומר את זה, אומרים את זה שלושה דוחות של מבקרי המדינה – 2007, 2015, ואפילו המשרת הנאמן של נתניהו – מבקר המדינה הנוכחי – בדוח של 2020.

עופר כסיף: שלושת הדוחות הנזכרים מדברים על זה שמערכת הבריאות אינה מוכנה למגיפה, ממשלות ישראל של נתניהו לא עשו כלום עם המידע הזה.

עופר כסיף: אותם אנשים נותנים לאדם הזה לגיטימציה ואחר כך מנסים לתת הצדקה לכך בפני הציבור.

עופר כסיף: זה מביך, זה מביש, ולצערי אותם אנשים ייזכרו לדיראון עולם כמי שנתנו לגיטימציה לגזען שהרס את החברה עד היסוד.

אברהם (אבי) ניסנקורן: אסף זמיר, בבקשה.

אסף זמיר: אני רוצה להתייחס לדבריו של בועז טופורובסקי:

אסף זמיר: אתמול כתב לי פעיל של יש עתיד בטוויטר :"הייתם צריכים להישאר בחוץ, לתת להם להתמודד עם זה לבד ולהיכשל, ואז כולם היו כועסים עליהם, ואז מצבכם הפוליטי היה טוב יותר".

אסף זמיר: הוא פשוט חידד לי את ההבדל ביננו.

תמר זנדברג: הוא בסך הכול ציטט את ביבי, אסף, אל - - - של הפעיל.

תמר זנדברג: זו המחשבה שעברה לראש הממשלה - - -

אסף זמיר: סליחה תמר, לא הפרעתי לך כשדיברת, נתת נאום גדול נגד עמיר שקיבל החלטה קשה.

אסף זמיר: ההחלטה, אחרי שלוש מערכות בחירות, לחזור בנו מחלק מההבטחות שלנו בגלל הקורונה – זו החלטה קשה.

אסף זמיר: ההחלטה להמשיך לעמוד בחוץ ולהגיד "שייכשלו", היא ההחלטה הקלה.

אסף זמיר: קל, כיף, מוחאים לך כפיים.

אסף זמיר: אתה חושב שאני רוצה להיות במצב שכולם מסבירים לי שמה שאנחנו עושים הוא לא בסדר?

אסף זמיר: אתה חושב שזה כיף?

אסף זמיר: אתה יודע איזה כיף היה לי להיות ציצן ביקורתי?

אסף זמיר: אני חושב שהאמירות של עופר כסיף, שהתעסקו אך ורק בממשלה – כאילו אין קורונה – פשוט מנותקות.

עופר כסיף: תסלח לי מאוד - - -

אברהם (אבי) ניסנקורן: לא, עופר - - -

עופר כסיף: הוא מעוות את הדברים שלי.

עופר כסיף: הדגשתי שהוא הרס את מערכת הבריאות.

אברהם (אבי) ניסנקורן: עופר, אני קורא אותך לסדר בפעם הראשונה.

עופר כסיף: אל תסלף.

אסף זמיר: מאז שהכרזנו על רצוננו להקים ממשלת אחדות, ועזבו מי שעזבו, אחרי צעקות גדולות, כל יום פונים אלי אנשים ואומרים לי: "טוב, למרות שבגדתם, אם אתם כבר שם אולי תדאגו שככה וככה".

אסף זמיר: אני אומר לכם שהיו שלוש אלטרנטיבות - -

אחמד טיבי: זה אנושי, אסף.

אסף זמיר: - - אלטרנטיבה ראשונה הייתה ללכת לעוד בחירות, אולי היינו מנצחים כפי שאמר הפעיל – אוי ואבוי אם היינו עושים את זה לעם ישראל.

אסף זמיר: אופציה שנייה, גרועה יותר, להגיד לממשלה הנוכחת שהיא ממשלה גרוע בעיני – זה לא השתנה – שיש להם יד חופשית למשך שנה, שימשיכו לעשות את כל מה שעשו עד עתה ואנחנו נמחא כפיים מבחוץ בגלל הקורונה.

אסף זמיר: אופציה שלישית היא להעמיד את עצמנו בנקודה שבתוך המשבר הזה אנחנו לוקחים אחריות – לא עלינו – גם על דברים שלא אנחנו יצרנו, מלכלכים את הידיים כדי שחצי עם ישראל שלא מיוצג על ידי הממשלה הזאת ירגיש מיוצג כשיעלו מיסים, ירגיש מיוצג כשיקצצו במשרדים הממשלתיים, ירגיש מיוצג כשישלחו חיילים לרחוב, ירגיש מיוצג כשיצטרכו להבין מאיפה להביא מכונות הנשמה.

אסף זמיר: בתקופה זו מגיע לעם ישראל לראות רגע אחד של שפיות פוליטית, רגע אחד שבו התותחים לא יורים, רגע אחד של פיוס אמיתי – גם אם אני צריך להיות זה שעושה את הצעד לקראת כל מה שאני לא מאמין בו, כל מי שאני כועס עליו, כל מי שאני נאבק בו ביום-יום.

אסף זמיר: אנחנו זקוקים לרגע אחד של שקט.

אסף זמיר: ואם אתם לא מצליחים להבין את גודל השעה אתם מנותקים.

אסף זמיר: זה לא שיש לכם יותר ערכים יותר ממני, אתם פשוט פחדנים, וטהרנים, ולא רלבנטיים עבור רוב הקהל שהצביע עבורכם.

אסף זמיר: אז במקום להטיף לנו מוסר, אם אתם לא מתכוונים לעזור לנו באירוע הזה, רק אל תפריעו.

אסף זמיר: מה שהולך לקרות עכשיו בחברה הישראלית לא היה פה מעולם, כמות המשפחות שיאבדו את הפרנסה שלהן לא הייתה פה מעולם.

אסף זמיר: ובתקופה הזו אתם תשבו מהצד ותגידו: ההוא גזען, ההוא מושחת – זה לא מעניין עכשיו.

עופר כסיף: זה לא מעניין?

עופר כסיף: זה לא למכור ערכים?

אסף זמיר: אנחנו נתעסק בזה כשנסיים אבל לרגע אחד מגיע לעם ישראל לשמוע קול מאוחד שמבין מה מריע עכשיו, אנחנו - - -

תמר זנדברג: אין בעיה, תיכנסו לממשלה עם כל הכנסת, גם עם הרשימה המשותפת.

אסף זמיר: אמרתי את זה לראש המפלגה שלך ביום שבת, אמרתי לו :"ניצן, אם היית בא איתנו ומגלה אומץ אולי היה לנו כוח לדרוש עוד יותר".

תמר זנדברג: - - - על מה אתה מדבר?

תמר זנדברג: תתבייש לך - - -

אסף זמיר: - - -

אברהם (אבי) ניסנקורן: אסף, תודה.

אסף זמיר: - - - עוד לא מאוחר, ישראל צריכה - - -

פנינה תמנו: למה הוא צריך להתבייש על זה שהוא אומר את האמת?

עופר כסיף: הוא צריך להתבייש על זה שהוא - - -

פנינה תמנו: הוא לא צריך להתבייש - - - תתביישו לכם.

אברהם (אבי) ניסנקורן: פנינה, אני רוצה לסיים את הדיון.

פנינה תמנו: קשה לכם לשמוע דברים אחרים.

אברהם (אבי) ניסנקורן: פנינה, אני קורא לך לסדר.

עופר כסיף: קשה לשמוע שטויות.

פנינה תמנו: מי שמדבר שטויות ומנותק מהמציאות זה אתם.

אברהם (אבי) ניסנקורן: שלמה קרעי, בבקשה.

שלמה קרעי: אדוני היושב-ראש, אנחנו נמצאים בתקופת משבר, אנחנו נמצאים פה בעשרות שעות של דיונים ובקשות וקשרים על כל גורמי הביצוע בממשלה.

שלמה קרעי: אני חושב שעכשיו זה הזמן לגבש את האחדות בבית הזה והדבר הזה הוא מבורך לטובת הציבור בישראל.

שלמה קרעי: הציבור יושב בבית ולא יודע מה יהיה.

שלמה קרעי: יש למעלה ממיליון מובטלים ולא יודעים מה יהיה.

שלמה קרעי: אנחנו מנסים לעזור לכולם אבל קשה לעשות זאת בלי ממשלה יציבה ומתפקדת וללא וועדות כנסת.

שלמה קרעי: אנחנו נאבקים בבנקים ובריביות שהם מעלים.

שלמה קרעי: המשק נמצא במצב שהוא צריך יד מכוונת ובוטחת וזה מה שאנו מנסים לעשות על ידי הקמת ממשלת אחדות.

שלמה קרעי: חבר הכנסת קושניר הזכיר שלא מקבלים אבטלה מהיום הראשון אלא רק אחרי חמישה ימים.

שלמה קרעי: זה לא נכון למיטב ידיעתי, בתקופה זו מקבלים אבטלה מהיום הראשון.

אלכס קושניר: קרעי, תבדוק אותי, זה החוק.

שלמה קרעי: באבטלה רגילה, לא בתקופה זו.

אברהם (אבי) ניסנקורן: אלכס, יש היום דיון בוועדת הכספים – תעלה את זה שם.

שלמה קרעי: אנחנו רואים את צה"ל והעורף מתגייסים, רואים את הערבות ההדדית של הציבור בישראל, אנחנו צריכים לנהוג כך גם בבית הזה.

שלמה קרעי: אני רק, חבל שחבר הכנסת טיבי לא נמצא כאן, הוא מדבר על תרומה לחברה.

שלמה קרעי: כשאני וחבריי סיכנו את נפשנו בשירות הצבאי הוא היה יועץ לארכי-מחבל יאסר ערפת שאחראי לרצח של מאות יהודים כאן, חבל שהוא לא כאן, הוא ברח כי הוא לא רוצה להגיב לדברים כאלה.

תמר זנדברג: עמיר ואסף, אלו השותפים שלכם, תתרגלו.

שלמה קרעי: תמשיכי לבקר בקבר של הארכי-מחבל.

אסף זמיר: - - - להישאר בחוץ - - -.

תמר זנדברג: מול אדם כזה בוודאי שאני אשאר בחוץ וגם אתה היית צריך להישאר בחוץ.

אברהם (אבי) ניסנקורן: עמיר, סכם בבקשה.

עמיר פרץ: חבריי חברי הכנסת, אני קיבלתי הכרעה, אני בחרתי בתקופה זו לעשות הכול על מנת לתרום לריפוי החברה הישראלית.

עמיר פרץ: לכן, למרות האמירות הקשות והמתלהמות, חסרות העכבות ששמעתי, שאינן מתעסקות באידיאולוגיה אלא, כרגיל, הן פוגעניות.

עמיר פרץ: לצערי הרב הן גם נותנות לגיטימציה לאמירות פוגעניות מהצד השני.

עמיר פרץ: למרות הכול החלטתי לא להגיב, לקבל את זה כי אני יודע שהמשימה של ריפוי החברה הישראלית והמאבק נגד החרמות חייב להימשך.

עמיר פרץ: זה חשוב ביותר בימים אלו.

עמיר פרץ: הקורונה מוכיחה שסולידריות וערבות הדדית היא תשתית שמדינה צריכה להתקיים עליה.

עמיר פרץ: אלו היו אמונותיי כל חיי, אינני זקוק לחיזוק מאיש, אני יודע יפה מה זה להיות סוציאל דמוקרט, אני יודע גם מה זה להיות איש שמאל.

עמיר פרץ: איש שמאל אמיתי רואה קודם כל בני אדם וכך אני מתכוון לפעול.

עמיר פרץ: תודה.

תמר זנדברג: על מה אתה מדבר, על הסולידריות עם האמירות של שלמה קרעי כרגע?

שלמה קרעי: יש קונצנזוס - - -

אברהם (אבי) ניסנקורן: שלמה, אני קורא אותך לסדר בפעם הראשונה.

שלמה קרעי: אתה גזען, זה ברור לי, אני מדברת על עמיר.

אברהם (אבי) ניסנקורן: אני רוצה להגיד מילה: אנחנו בתקופה מורכבת , כל אחד מקבל את ההחלטות שלו לטובת עם ישראל.

אברהם (אבי) ניסנקורן: יש לכבד את החלטתו של כל אחד.

אברהם (אבי) ניסנקורן: ארבל, בבקשה.

ארבל אסטרחן: מפלגות העבודה-מרצ-גשר הגישו רשימת מועמדים אחת לכנסת ה-23.

עמיר פרץ: אני רק רוצה להוסיף שאני שמח שתרמתי לכך שחברי הכנסת ממרצ נמצאים כאן כי אחרת הם לא היו כאן כלל וגם האותיות שלהן לא היו.

עמיר פרץ: קולכם וודאי יישמע, אני לא אגרר לשום אמירות, האמירות - - -

תמר זנדברג: אחרי חמש שנים אנחנו שומעים את האמירות האלה שמופנות גם אליך.

תמר זנדברג: אני הסברתי את התחושות שלנו, אבל לשמוע - - -

שלמה קרעי: אנחנו מבדילים בין אזרחים ערבים שתומכים למדינת ישראל לבין תומכי טרור.

אברהם (אבי) ניסנקורן: די, אני קורא אותך לסדר בפעם הראשונה, בפעם השנייה - - -

עופר כסיף: אתה עוד פעם משקר עם הסיסמא הזאת שלך, אתה זה שתומך בטרור יותר מכולם.

עמיר פרץ: אני אמשיך להיאבק בהסתה, בפלגנות בכל מקום שאהיה.

עמיר פרץ: אינני זקוק לגיבוי ותמיכה בעניין הזה, זו תפיסת עולמי, כל חיי אני עושה זאת, בכל מקום שאהיה אני אלחם בגזענות בכל תוקף.

אברהם (אבי) ניסנקורן: ארבל, בבקשה.

ארבל אסטרחן: מפלגות העבודה-מרצ-גשר הגישו רשימת מועמדים אחת לכנסת ה-23.

ארבל אסטרחן: עם הגשת רשימה זו צורף גם הסכם שמאפשר התפלגות כל אחת מהמפלגות מהרשימה.

ארבל אסטרחן: גשר כבר מימשה את ההסכם, נשארו העבודה ומרצ.

ארבל אסטרחן: כעת שתיהן מבקשות להתפלג לפי ההשתייכות המפלגתית.

ארבל אסטרחן: מה שאומר שלאחר אישור ועדת הכנסת כל אחת מהסיעות תישאר עם שלושה חברי כנסת.

ארבל אסטרחן: מרצ הודיעה ששם הסיעה יהיה "מרצ".

ארבל אסטרחן: בא כוחה יהיה תומר רזניק וממלא מקומו יהיה דרור מורג.

ארבל אסטרחן: שמה של סיעת העבודה יהיה "מפלגת העבודה הישראלית".

ארבל אסטרחן: באי הכוח יהיו עמיר פרץ ועורך הדיון עומרי שגב.

אברהם (אבי) ניסנקורן: חשוב להגיד שההצבעה היא פורמלית.

ארבל אסטרחן: נכון, התנאים להתפלגות קבועים בחוק.

ארבל אסטרחן: זה לא שהוועדה יכולה לומר שאי-אפשר לבצע את ההתפלגות.

ארבל אסטרחן: אין להתפלגות זו השלכות ממוניות.

אברהם (אבי) ניסנקורן: מי בעד קבלת בקשת ההתפלגות, מי נגד?

אברהם (אבי) ניסנקורן: מי נמנע?

אברהם (אבי) ניסנקורן: בעד – 11

אברהם (אבי) ניסנקורן: נמנעים – נמנע הבקשה נתקבלה

אברהם (אבי) ניסנקורן: תודה, הישיבה נעולה.